Vermiste baba opgespoorBaba Siwaphiwe Mbambo (Foto: Rescue Control SA) Die baba wat soek was ná ŉ kapingsdrama Vrydagmiddag in Durban is opgespoor. Lt.kol. Thulani Zwane, woordvoerder van die polisie, het aan Maroela Media bevestig dat die baba Siwaphiwe Mbambo, vanoggend opgespoor is. Die baba was ongedeerd. “Die polisie was nog heeltyd aan die soek en het toe ŉ wenk ontvang. Die baba is in die middernagtelike ure by die Mariannhill-tolplaza (naby Pinetown) opgespoor. Die polisie het die motor daar afgetrek,” het Zwane gesê. Volgens Zwane is drie verdagtes in hegtenis geneem. Hulle is nog nie formeel aangekla nie. Die baba is tans in ŉ plek van veiligheid. Maroela Media het vroeër berig ŉ ma, ŉ maand oue baba en ŉ agtjarige kind het in ŉ wit Toyota Yaris gesit het toe twee gewapende mans hul nader. “Die ma was besig om te borsvoed. Hulle het haar laat uitklim, toe die motorsleutels by haar geëis en die baba saam met hulle geneem,” het Zwane gesê. Zwane het gesê die agtjarige kon daarin slaag om uit die motor te spring voordat hulle met hom ook kon wegjaag. “Die ma het ons onmiddellik gebel en ŉ soektog is van stapel gestuur.” Die voertuig kon opgespoor word danksy ŉ Netstar-opsporingstelsel wat in die motor was.